“เสี่ยเจริญ” เทนเดอร์ฯราคาโหดกด BIGC หล่นฮวบ 12 บาท
"เสี่ยเจริญ" เทนเดอร์ฯราคาโหดกด BIGC หล่นฮวบ 12 บาท โดยปิดตลาดภาคเช้า ราคาอยู่ที่ 221.00 บาท ลบ 12.00 บาท หรือ 5.15% สูงสุดที่ 221.00 บาท ต่ำสุดที่ 219.00 บาท มูลค่าซื้อขายที่ 28.62 ล้านบาท
15 พ.ค. 2560

ผู้สื่อข่าวรายงานว่า ราคาหุ้นบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ปิดตลาดภาคเช้า ราคาอยู่ที่ 221.00 บาท ลบ 12.00 บาท หรือ 5.15% สูงสุดที่ 221.00 บาท ต่ำสุดที่ 219.00 บาท มูลค่าซื้อขายที่ 28.62 ล้านบาท ขณะที่ดัชนีตลาดหุ้นไทยโดยรวมลบ 0.46%

บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า ที่ประชุมคณะกรรมการบริษัท (12 พ.ค.) อนุมัติให้บริษัทหรือบริษัทย่อย ทำคำเสนอซื้อหุ้นทั้งหมดของบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC จำนวนราว 17 ล้านหุ้น คิดเป็นประมาณ 2.06% ในราคาหุ้นละ 225 บาท หรือคิดเป็นเงินมูลค่า 3,825 ล้านบาท จากปัจจุบันที่กลุ่มบริษัทถือหุ้นอยู่ทั้งหมด 97.94% เพื่อเพิกถอนหุ้น BIGC ออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทย (ตลท.)
เนื่องจากปัจจุบัน BIGC มีสัดส่วนการกระจายการถือหุ้นของผู้ถือหุ้นรายย่อยไม่ครบถ้วนตามหลักเกณฑ์การดำรงสถานะเป็นบริษัทจดทะเบียนใน ตลท. และขณะนี้กลุ่มบริษัทยังไม่มีนโยบายที่จะลดสัดส่วนการถือหุ้นใน BIGC ดังนั้น เพื่อเป็นการแก้ไขปัญหาและลดภาระค่าธรรมเนียมที่จะเกิดขึ้นจากการกระจายการถือหุ้นของ BIGC ที่ไม่เป็นไปตามเกณฑ์การดำรงสถานะ บริษัทจึงจะคำเสนอซื้อหุ้นทั้งหมดของ BIGC ในส่วนที่เหลือเพื่อการเพิกถอนหุ้นจาก ตลท.
พร้อมกันนี้ได้แต่งตั้งธนาคารไทยพาณิชย์ จำกัด (มหาชน) หรือ SCB ทำหน้าที่เป็นที่ปรึกษาทางการเงินในการทำคำเสนอซื้อหุ้น BIGC และเป็นที่ปรึกษาทางการเงินอิสระในการประเมินมูลค่าตามหลักเกณฑ์ที่กำหนดต่อไป
ด้าน BIGC ระบุว่า ที่ประชุมคณะกรรมการบริษัทเห็นชอบให้เสนอต่อที่ประชุมผู้ถือหุ้นของบริษัท เพื่อพิจารณาอนุมัติการเพิกถอนหลักทรัพย์ของบริษัทออกจากการเป็นหลักทรัพย์จดทะเบียนใน ตลท. ซึ่งเป็นตามข้อเสนอของกลุ่ม BJC ซึ่งเป็นผู้ถือหุ้นใหญ่ โดยกำหนดวันประชุมวิสามัญผู้ถือหุ้น ครั้งที่ 1/2560 ในวันที่ 16 มิ.ย. 60 เพื่ออนุมัติเรื่องดังกล่าว
อนึ่ง นาย เจริญ สิริวัฒนภักดี ดำรงตำแหน่ง ประธานกรรมการและประธานกรรมการบริหาร บริษัท เบอร์ลี่ ยุคเกอร์ จำกัด (มหาชน) หรือ BJC